भारत सरकार

वस्त्र मंत्रालय

राज्‍य सभा

**अतारांकित प्रश्न संख्या 3495**

26 मार्च, 2018 को उत्तर दिए जाने के लिए

**ओडिशा में हथकरघा बुनकर**

**3495. श्री प्रसन्न आचार्य:**

क्या वस्‍त्रमंत्री यह बताने की कृपा करेंगे कि:

 (क) ओडिशा में हथकरघा बुनकर कितने हैं और कितनों को अब तक सहकारी सोसाइटियों के दायरे में लाया गया है;

(ख) कितनी बुनकर सहकारी सोसाइटियां समाप्त होने की कगार पर हैं तथा क्या इन्हें पुन: सक्रिय करने की कोई योजना है; और

(ग) क्या सरकार को हथकरघा डिजाइन की नकल करके और ओडिशा के बाजार में उनकी आपूर्ति से मिल विनिर्मित प्रिंटेड साडि़यों की बहुतायत की जानकारी है, जो हथकरघा क्षेत्र को बुरी तरह प्रभावित कर रही है, यदि हां, तो हथकरघा उद्योग को बचाने और हजारों हथकरघा बुनकरों की जीविका की रक्षा करने के लिए केन्द्रीय सरकार ने क्या विशेष कदम उठाए हैं/उठाये जाने हैं?

उत्तर

**वस्‍त्र राज्‍य मंत्री**

**(श्री अजय टम्‍टा)**

1. तीसरी हथकरघा संगणना 2009-10 के अनुसार ओडिशा में 1,14,106 हथकरघा बुनकर एवं संबद्ध कामगार हैं जिनमें से 71,692 सहकारिता के तहत आते हैं ।
2. और (ग) ओडिशा में 53 बुनकर सहकारी सोसाइटियां समाप्‍त होने की कगार पर हैं । हथकरघा क्षेत्र को विद्युत करघा और मिल निर्मित वस्‍त्रों की प्रतिस्‍पर्धा से बचाने और सहकारी सोसाइटियों सहित क्षेत्र के विकास के लिए वस्‍त्र मंत्रालय, भारत सरकार ने निम्‍नलिखित उपाय किए हैं:-
* बुनकर सेवा केन्‍द्र उन्‍नत तकनीकों और नए डिजाइनों का प्रचार-प्रसार, प्रदर्शनियों, सेमिनारों और कार्यशालाओं का आयोजन करके बुनकरों को प्रशिक्षण प्रदान कर रहे हैं । वे डिजाइनरों, उत्‍पादकों और क्रेताओं के बीच संपर्क स्‍थापित करके विपणन सहायता भी प्रदान कर रहे हैं ।
* बुनकरों को करघे और सहायक सामान प्रदान किए जाते हैं ताकि वे अपनी उत्‍पादकता में वृद्धि करने के लिए गुणवत्‍तापरक, उत्‍तम उत्‍पाद तैयार कर सकें जिससे कि उनकी आय में वृद्धि हो सके ।
* हथकरघा बुनकरों को मिल गेट कीमत पर गुणवत्‍तापरक यार्न प्रदान किया जाता है । इसके अतिरिक्‍त विद्युतकरघा और मिल क्षेत्र से मुकाबला करने के लिए हथकरघा क्षेत्र/बुनकरों को सुविधा प्रदान करने के लिए कॉटन, घरेलू सिल्‍क और ऊनी हैंक यार्न पर मात्रात्‍मक सीमा के साथ 10 प्रतिशत कीमत सब्सिडी प्रदान की जाती है ।
* बुनकर मुद्रा योजना के तहत 6 प्रतिशत की रियायती ब्‍याज दर पर बैंक से ऋण भी प्रदान किए जाते हैं। 10,000 रुपये तक की मार्जिन राशि और ऋण गारंटी भी प्रदान की जाती है ।
* बुनकरों को विपणन मंच प्रदान करने के लिए राष्‍ट्रीय/विशेष हथकरघा एक्‍सपो, जिला स्‍तरीय आयोजन किए जाते हैं । बुनकरों को हथकरघा उत्‍पादों की बिक्री के लिए देश के विभिन्‍न भागों में आयोजित विभिन्‍न शिल्‍प मेलों में भाग लेने की भी सुविधा प्रदान की जाती है । हथकरघा क्षेत्र के विकास के लिए नई विपणन पहल के रूप में ई-कॉमर्स प्‍लेटफार्म अनुबंधित किए गए हैं ।
* उच्‍च गुणवत्‍ता के हथकरघा उत्‍पादों की ब्रांडिंग के लिए इण्डिया हैण्‍डलूम ब्रांड शुरू किया गया है ।
* हथकरघा क्‍लस्‍टरों में कार्य करने के लिए और स्‍थानीय बुनाई वाले वस्‍त्रों का उपयोग करके फैशन योग्‍य गारमेंट डिजाइन करने के लिए प्रतिष्ठित डिजाइनरों के साथ समझौता ज्ञापन हस्‍ताक्षरित किए गए हैं ।
* विभिन्‍न अग्रणी ब्रांडों के साथ पहल की गई है ताकि उनके ब्रांड में हथकरघा उत्‍पादों की एक पृथक रेंज शामिल की जा सके । बीबा, पीटर इंग्‍लैंड और ओनाया ने हथकरघा गारमेंट की पृथक रेंज शुरु की है।

\*\*\*\*